
Metán kezelés vesekeringési következményei 24 óra veno-venózus extrakorporális membrán oxigenizációt követően kísérletes nagyállat modellben

Bevezetés: A technika fejlődése ellenére a veno-venózus extrakorporális membrán oxigenizáció (vvECMO) gyakori szövődménye az akut veseelégtelenség, ami megfelelő szisztémás oxigenizáció ellenére is kialakulhat, utalva a szervkeringés jelentőségére. Korábbi kísérleteinkben igazoltuk az exogén metán bioaktivitását a hipoxia káros következményeivel szemben, ezért nagyállat modellünkben megvizsgáltuk az ECMO kör oxigenátorán át bejuttatott metán hatásait a veseműködést jellemző paraméterekre.
Módszerek: Altatott, lélegeztetett törpesertések három csoportján (n=6-6-5) a v. jugularis és femoralis kanülálásával alakítottuk ki a keringési kört, a 24 órán át fenntartott vvECMO kezelést 6 órás post-ECMO időszak követett. Az álműtött csoport egyedeiben a veno-venózus kanülálás után ECMO terápiát nem alkalmaztunk, a légzési-keringési paramétereket 30 órán át rögzítettük. A vvECMO+CH4 csoport állatai az ECMO idő alatt az oxigenátoron keresztül 2% metán-levegő (áramlás: 1 l/min) kezelésben részesültek. A kísérlet során hemodinamikai monitorozást végeztünk (PiCCO), a post-ECMO időszakban jobb oldali artéria renalis véráramlását (RAF) ultrahangos áramlásmérővel mértük.

Eredmények: A post-ECMO időszakban a perctérfogatban nem volt különbség a csoportok között. A RAF a megfigyelési időszak végén magasabb értékeket ért el a metán kezelést követően a vvECMO csoporthoz képest (244,7±70 vs 96,3±21 ml/min) és hasonló változást mutattunk ki a RAF perctérfogathoz viszonyított arányában is (9,83±3,2 vs 3,98±0,6 %). Az óradiurézis mértéke a vvECMO+CH4 csoportban jelentősen magasabb volt a vvECMO csoporthoz viszonyítva (5,75±1,6 vs 3,25±0,4 ml/h/kg).

Következtetés: Kísérletes nagyállat modellünkben a vvECMO következtében szignifikánsan csökkenő RAF az óradiurézis romlásával járt. A kiegészítő metán kezelés mindkét változást befolyásolta, így eredményeink szerint az eljárás alkalmas lehet a vesekeringés javítására és a vvECMO-t kísérő akut vesekárosodás mérséklésére.

